(Ortografía tradicional) Cui niquine̱ra,
cheba̱nuhak joꞌ xexinchakꞌrabi cuiꞌ.
La̱in tintzꞌa̱ma chiru lin Yucuaꞌ nak tixqꞌue e̱re li Santil Musikꞌej.
Aꞌan ta̱cꞌojoba̱nk e̱chꞌo̱l ut aꞌan ta̱tenkꞌa̱nk e̱re.
Aꞌan ta̱cua̱nk e̱riqꞌuin chi junelic.
Ut aꞌan ajcuiꞌ li Santil Musikꞌej li ta̱cꞌutuk re lix ya̱lal che̱ru chirix li Dios.
Li incꞌaꞌ niquineꞌxpa̱b incꞌaꞌ naru nacuan li Santil Musikꞌej riqꞌuineb xban nak incꞌaꞌ nequeꞌxnau ani aꞌan,
chi moco nequeꞌxqꞌue retal li cꞌaꞌru naxba̱nu li Santil Musikꞌej.
Abanan la̱ex nequenau ani aꞌan xban nak aꞌan cuan saꞌ e̱ya̱nk anakcuan ut ta̱cua̱nk e̱riqꞌuin chi junelic.
Nak tinxic incꞌaꞌ texincanab e̱junes.
Tincha̱lk cuiꞌchic e̱riqꞌuin.
Cuulac re xkꞌehil nak incꞌaꞌ chic teꞌril cuu li incꞌaꞌ nequeꞌpa̱ban cue.
Abanan la̱ex te̱ril cuu.
Ut xban nak yoꞌyo̱kin la̱in,
yoꞌyo̱kex ajcuiꞌ la̱ex.
Toj saꞌ li cutan aꞌan la̱ex te̱qꞌue retal nak li Yucuaꞌbej cuan cuiqꞌuin ut la̱in cuanquin riqꞌuin aꞌan.
Junaj ku chi kibil kib.
Ut la̱ex cua̱nkex cuiqꞌuin ut la̱in cua̱nkin e̱riqꞌuin.
Li ani naxcꞌul lin chakꞌrab ut naxba̱nu li naxye,
aꞌan li narahoc cue.
Li ani narahoc cue naraheꞌ ajcuiꞌ xban lin Yucuaꞌ.
Ut la̱in tinra ajcuiꞌ aꞌan ut tincꞌutbesi cuib chiru,
chan li Jesús reheb lix tzolom.
Laj Judas jun chic,
li ma̱cuaꞌ laj Judas Iscariote,
quixye re:
—Ka̱cuaꞌ,
¿chanru nak ta̱cꞌutbesi a̱cuib chiku la̱o,
ut incꞌaꞌ ta̱cꞌutbesi a̱cuib chiruheb li incꞌaꞌ nequeꞌpa̱ban a̱cue?
chan.
Quichakꞌoc li Jesús ut quixye re:
—La̱in tincꞌutbesi cuib chiruheb li nequeꞌrahoc cue ut nequeꞌxba̱nu li cꞌaꞌru ninye.
Eb aꞌan teꞌrahekꞌ xban lin Yucuaꞌ.
La̱in ut lin Yucuaꞌ toxic riqꞌuineb ut tocua̱nk riqꞌuineb.
Li ani incꞌaꞌ narahoc cue incꞌaꞌ naxba̱nu li cꞌaꞌru ninye.
Li cꞌaꞌru xinye e̱re,
incꞌaꞌ xinye yal injunes.
Lin Yucuaꞌ li quitaklan chak cue,
aꞌan li nacꞌutuc chicuu cꞌaꞌru tinye.
Yo̱quin chixyebal e̱re aꞌin nak toj cuanquin saꞌ e̱ya̱nk.
Li Santil Musikꞌej li tixtakla chak li Yucuaꞌbej chokꞌ cuu̱chil,
aꞌan ta̱tenkꞌa̱nk e̱re ut aꞌan ta̱cꞌutuk che̱ru chixjunil li cꞌaꞌak re ru li incꞌaꞌ nequetau ru.
Ut aꞌan tixjultica e̱re chixjunil li cꞌaꞌru xinye e̱re.
La̱in tincanab li tuktu̱quil usilal e̱riqꞌuin nak tinxic.
Li tuktu̱quil usilal li tinqꞌue e̱re moco joꞌ ta li nequeꞌxqꞌue li cuanqueb saꞌ ruchichꞌochꞌ.
La̱in tinqꞌue xtuktu̱quilal le̱ chꞌo̱l.
Mexcꞌoxlac chi moco texxucuak.
Ac xinye e̱re nak tinxic,
ut tincha̱lk cuiꞌchic.
Cui ya̱l nak niquine̱ra,
ta̱sahokꞌ raj saꞌ e̱chꞌo̱l nak tinxic riqꞌuin lin Yucuaꞌ,
xban nak aꞌan kꞌaxal nim xcuanquil chicuu la̱in.
La̱in yo̱quin chixyebal e̱re aꞌin nak toj ma̱jiꞌ nacꞌulman.
Nak ta̱cꞌulma̱nk li cꞌaꞌru xinye,
la̱ex te̱pa̱b nak ya̱l li cꞌaꞌru xinye e̱re.
Incꞌaꞌ chic ta̱ru̱k tina̱tinak chi nabal e̱riqꞌuin xban nak yo̱ chi cha̱lc li nataklan saꞌ li ruchichꞌochꞌ,
usta aꞌan ma̱cꞌaꞌ xcuanquil saꞌ inbe̱n la̱in.
La̱in yo̱quin chixba̱nunquil chixjunil li quixye cue lin Yucuaꞌ re nak chixjunileb li cuanqueb saꞌ ruchichꞌochꞌ teꞌxqꞌue retal nak la̱in ninra li Yucuaꞌbej.
Anakcuan yoꞌkeb.
E̱lko saꞌ li naꞌajej aꞌin,
chan li Jesús.